
Spec. pirkimo sąlygų 2 priedas
TEISINIŲ KONSULTACIJŲ DĖL BDAR TAIKYMO ORGANIZACIJOSE
 PASLAUGŲ PIRKIMO TECHNINĖ SPECIFIKACIJA

1. BENDROJI DALIS
1.1. Pirkimo objektas – teisinės konsultacijos organizacijoms dėl Bendrojo duomenų apsaugos reglamento (ES) 2016/679 (toliau – BDAR) atitikties audito, situacijos vertinimo, dokumentacijos ir dokumentų naudojimo gido parengimo (toliau – Teisinės konsultacijos).
1.2. Pirkimo tikslas – įvertinti organizacijos atitiktį BDAR ir kitiems asmens duomenų apsaugą reglamentuojantiems teisės aktams, nustatyti neatitiktis, rizikas, pateikti dokumentaciją ir rekomenduojamas priemones atitikčiai užtikrinti bei parengti dokumentų naudojimo gidą.
1.3. Pirkimui numatyta lėšų suma – ne daugiau kaip 60 000,00 Eur be PVM. (Bendra Teisinių konsultacijų paslaugų kaina negali viršyti 72 600,00 Eur su PVM / įskaitant visus kitus Paslaugų teikėjui mokėtinus mokesčius).
1.4. Teisinės konsultacijos gali būti užsakomos preliminariai 30 (trisdešimčiai) Organizacijų. Perkančioji organizacija neįsipareigoja užsakyti viso preliminaraus paslaugų kiekio.
1.5. Paslaugų teikimo laikotarpis – nuo Paslaugų pirkimo sutarties (toliau – Sutartis) pasirašymo iki 2028 m. gruodžio 31 d. 


2. SĄVOKOS IR SUTRUMPINIMAI
2.1. Perkančioji organizacija – viešoji įstaiga Europos socialinio fondo agentūra (toliau – Perkančioji organizacija).
2.2. Paslaugų teikėjas – ūkio subjektas (fizinis ar juridinis asmuo), su kuriuo Perkančioji organizacija sudaro sutartį dėl paslaugų teikimo.
2.3. Projektas – Perkančiosios organizacijos įgyvendinamas projektas Nr. 07-023-P-0002  „Alternatyvių investicijų detektorius (AID2)“.
2.4. Organizacija – Projekto partneris (viešieji ir privatieji juridiniai asmenys), vykdantis socialinės integracijos veiklas (paslaugas).

3. PASLAUGŲ APIMTYS IR TERMINAI
3.1. Perkančioji organizacija iki kiekvieno mėnesio 10 d. pateikia Paslaugų teikėjui Organizacijų sąrašą, kurioms reikia suteikti Teisines konsultacijas, arba informuoja, kad tą mėnesį tokių organizacijų nėra. Gavęs sąrašą, Paslaugų teikėjas ne vėliau kaip per 10 darbo dienų susisiekia su kiekviena Organizacija ir susiderina preliminarų Teisinių konsultacijų teikimo grafiką, kurį pateikia ir Perkančiajai organizacijai. Teisinės konsultacijos konkrečiai Organizacijai turi būti suteiktos ne vėliau kaip per 40 darbo dienų nuo visos paslaugai suteikti reikalingos informacijos gavimo. Šis terminas gali būti pratęstas ne ilgiau kaip 20 darbo dienų, jei Organizacija vėluoja pateikti prašomą informaciją.
3.2. Paslaugų teikėjas, teikdamas Teisinių konsultacijų paslaugas Organizacijai, turi:
3.2.1. suteikti pirminę konsultaciją;
3.2.2. atlikti atitikties vertinimą (auditą);
3.2.3. parengti vertinimo išvadą;
3.2.4. parengti dokumentaciją (jei suteikus konsultaciją ir atlikus atitikties vertinimą, nustatyta, kad Organizacijos dokumentacija netinkama arba nepakankama);
3.2.5. suteikti baigiamąją konsultaciją.
3.3. Atliekant atitikties vertinimą (auditą) mažiausiai turi būti įvertinta: duomenų tvarkymo tikslai ir teisiniai pagrindai, duomenų subjektai ir kategorijos, gavėjai ir tvarkytojai, saugojimo terminai, duomenų subjektų teisių įgyvendinimas, saugumo pažeidimų valdymas, duomenų apsaugos pareigūno poreikis ir poveikio duomenų apsaugai vertinimo poreikis.
3.4. Atlikus atitikties vertinimą (auditą) turi būti parengiama trumpa rašytinė atitikties vertinimo išvada, kurioje būtų įvardytos nustatytos neatitiktys ir rizikos, pateiktos rekomendacijos bei nurodyta, kokius dokumentus reikia parengti ar pakeisti. 
3.5. Paslaugų tiekėjas, įvertinęs esamą dokumentaciją ir faktinį poreikį, parengia ir (ar) atnaujina tuos iš žemiau nurodytų dokumentų, kurie yra reikalingi konkrečiai Organizacijai: 
3.5.1. asmens duomenų apsaugos politika su visomis reikalingomis duomenų apsaugos procedūromis, įskaitant, bet neapsiribojant: 
3.5.1.1. duomenų tvarkymo principai; 
3.5.1.2. duomenų tvarkymo veiklos įrašai; 
3.5.1.3. bendrosios darbuotojų pareigos duomenų apsaugos srityje;
3.5.1.4. asmenų teisių įgyvendinimas;
3.5.1.5. paslaugų teikėjai;
3.5.1.6. darbuotojų stebėsenos ir kontrolės darbo vietoje tvarka;
3.5.1.7. duomenų saugumo pažeidimų valdymas;
3.5.1.8. reagavimo į valstybinės duomenų apsaugos inspekcijos paklausimus procedūra;
3.5.1.9. poveikio duomenų apsaugai vertinimas
3.5.1.10. kitos pagal BDAR reikalingos vidinės duomenų apsaugos taisyklės, tvarkos, ar aprašai; 
3.5.2. duomenų tvarkymo veiklos įrašai; 
3.5.3. būtinos sutikimų formos; 
3.5.4. duomenų tvarkymo sutarties forma; 
3.5.5. pranešimų duomenų subjektams apie duomenų apsaugą formos; 
3.5.6. duomenų apsaugos nuostatos sutartims su fiziniais asmenimis (pagal poreikį); 
3.5.7. privatumo politika interneto puslapiui pagal poreikį (lietuvių ir/ar anglų kalbomis);
3.5.8. pranešimo apie naudojamus slapukus tekstas, jei rengiama 3.5.7 p. nurodyta politika; 
3.5.9. reagavimo į asmens duomenų saugumo pažeidimus tvarka; asmens duomenų saugumo pažeidimų registras; pranešimo apie duomenų pažeidimą priežiūros institucijai forma; pranešimo apie duomenų pažeidimą duomenų subjektui forma;
3.5.10. poveikio duomenų apsaugai vertinimo forma; 
3.5.11. duomenų apsaugos pareigūno paskyrimą/neskyrimą reglamentuojantys dokumentai:  
3.5.11.1. sprendimo dėl duomenų apsaugos pareigūno skyrimo/neskyrimo forma; 
3.5.11.2. duomenų apsaugos pareigūno/įgalioto darbuotojo paskyrimo įsakymo forma;
3.5.12. dokumentų naudojimo gidas. 
3.6. Kiekvienai Organizacijai turi būti suteikta bent viena pradinė ir viena baigiamoji konsultacija. Pradinė konsultacija turi būti skirta situacijai ir procesams išsiaiškinti, baigiamoji – rezultatams ir dokumentų naudojimo gido (jei rengiama dokumentacija) supažindinimui.
3.7. Teisinės paslaugos laikomos tinkamai suteiktomis, kai yra atliktas atitikties vertinimas (auditas), pateikta išvada, parengta ir pateikta reikalinga dokumentacija, suteikta baigiamoji konsultacija ir ištaisytos pagrįstos pastabos.
3.8. Paslaugų teikėjas privalo pateikti dokumentaciją redaguojamu formatu (docx), pritaikytą konkrečios Organizacijos veiklai. Dokumentacija turi būti parengta remiantis atitikties vertinimo rezultatais ir faktiškai Organizacijoje vykdomais duomenų tvarkymo procesais.
3.9. Visa iš Organizacijos ar Perkančiosios organizacijos gauta informacija naudojama tik Teisinių paslaugų teikimui, saugoma konfidencialiai ir saugiai, o paslaugai pasibaigus grąžinama arba sunaikinama pagal sutarties sąlygas.
3.10. Dokumentacija teikiama elektroniniu būdu Organizacijai, o galutinė versija ir Perkančiajai organizacijai. 

4. APLINKOS APSAUGOS REIKALAVIMAI
4.1. Vykdomas žaliasis pirkimas vadovaujantis aplinkos apsaugos kriterijų taikymo, vykdant žaliuosius pirkimus, tvarkos aprašu, patvirtintu 2011 m. birželio 28 d. Lietuvos Respublikos aplinkos ministro įsakymu Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ (toliau – Tvarkos aprašas):
4.1.1. Vadovaujantis Tvarkos aprašo 4.4.3 papunkčiu, t. y.,  perkamos tik nematerialaus pobūdžio (intelektinės) paslaugos, paslaugų teikimo metu nėra numatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos. 
4.1.2. Visa dokumentacija Perkančiajai organizacijai teikiama tik elektroniniu būdu, nespausdinama. Atsiskaitant už suteiktas paslaugas paslaugų perdavimo–priėmimo aktai pateikiami tik elektroniniu formatu ir pasirašomi elektroniniu parašu, sąskaitos faktūros teikiamos elektroniniu būdu, atsiskaitymai vykdomi tik elektroninėmis priemonėmis. Esant būtinybei spausdinti, popierius turi atitikti minimalius aplinkos apsaugos kriterijus, nurodytus LR Aplinkos ministro 2011 m. birželio 28 d. įsakymo Nr. D1-508 (Lietuvos Respublikos aplinkos ministro 2022 m. gruodžio 13 d. įsakymo Nr. D1-401 redakcija) 2 priedo 1 punkte.

